Studio Sembang

Studio Sembang ialah siniar yang dihoskan oleh pelakon wanita Malaysia, Amelia Henderson. Episod pertamanya dikeluarkan pada 20 Oktober 2022 dengan episod baharu dikeluarkan setiap Khamis, bersama-sama dengan versi video iringan di saluran YouTube ATHQ Media. Dalam setiap episod, Amelia menemubual tetamu undangan dengan pelbagai topik perbincangan dengan nuansa ceria dan ramah. Sehingga Februari 2023, Studio Sembang telah meraih lebih 21,000 pengikut di YouTube.

Penerbitan
Studio Sembang diusahakan oleh Amelia bersama adiknya, Alex dengan bantuan rakan sepasukannya yang lain seperti Euwyn Tan, Kevin Tay, Benedict Tan dan Sunlee Khan. Selain itu, sebuah talian Whatsapp khas juga telah diwujudkan bagi membolehkan pendengar bertanya soalan di setiap siaran.

Ditanya mengenai audio siar kendaliannya, Amelia berkata: "Saya merasakan selebriti dan peminat mempunyai jurang, jadi siniar ini saya wujudkan untuk membuatkan peminat dan rakan-rakan di dalam industri lebih akrab untuk saling mengenali". Menurut beliau yang turut berkhidmat sebagai penerbit eksekutif, Studio Sembang ialah platform untuk rakan-rakan artis berkongsi ruang dan peluang menyebarkan mesej yang positif kepada orang ramai juga kisah kehidupan dan pengalaman mereka dalam bidang yang diceburi.

Kontroversi
Studio Sembang menjadi subjek kontroversi dan kecaman apabila ia didakwa membuka aib tetamu undangannya dalam setiap episod yang disiarkan. Amelia dalam satu temubual bersama Kosmo!  mendedahkan setiap kandungan yang dirakamkan menjalani proses suntingan bersama mereka yang terlibat termasuk artis atau tetamu jemputan.

Tetamu jemputan siniar ini, Janna Nick menerima kecaman warganet kerana dikatakan telah memberikan pendapatnya yang agak mengguris hati orang ramai tentang isu keseimbangan kerja-kehidupan dalam salah satu episod siniar ini, "Everything Everywhere" yang disiarkan pada 30 Mac 2023. Dalam episod itu, Janna antara lain dikatakan membandingkan kejayaan dirinya dengan orang lain selain dilihat seolah-olah mempersendakan individu yang mahu mengamalkan kaedah itu. Amelia menerusi ciapan yang dimuat naik di laman Twitternya, kemudian menjelaskan bahawa Janna tidak menggelakkan mana-mana pihak yang mahukan kaedah keseimbangan kerja-kehidupan. Menurutnya, Janna dikatakan hanya ketawa apabila teringat semula kerja-kerja yang perlu dilakukan oleh dirinya untuk membolehkan pelakon itu mencapai keseimbangan tersebut.

Anugerah

Rujukan

Pautan luar
 

Siniar Malaysia
Siniar bual bicara